《余方登列岫爱西山思欲一游时皋上人来觅诗作此》
宋代·释德洪

西山层翠长倚天，我来正及社燕前。城中高阁时纵倚，妙语已复凌芳鲜。

方将结伴未有侣，而子乃敢犯众先。会当披云乱峰顶，却下濯足寒涧边。

遥知笑语山答响，诗句时作何必编。就岩折桂亦细事，海棠烂熳烧晴川。

归来仰屋念清境，夜未央兮犹不眠。此诗未到已如见，戏为图画人间传。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。